Diari Oficial de la Generalitat Valenciana


Sumari del DOGV 3419, del 25-01-1999 (1998/11012)

RESOLUCIÓ número 850/1998, de 23 de novembre de 1998, del director general de l'Institut Valencià de la Joventut, per la qual es convoca la Campanya de Temps Lliure Juvenil en la modalitat d'oferta concertada per a 1999.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3419

Data del DOGV
:   25-01-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/11670


Data del document
:   23-11-1998

Organisme emissor
:   Institut Valencià de la Joventut

Tipus de document
:   Resolució

RESOLUCIÓ número 850/1998, de 23 de novembre de 1998, del director general de l'Institut Valencià de la Joventut, per la qual es convoca la Campanya de Temps Lliure Juvenil en la modalitat d'oferta concertada per a 1999. [1998/Q11359]
  
L'article 31.25 de l'Estatut d'Autonomia de la Comunitat Valenciana atribueix a la Generalitat competències exclusives en matèria de joventut.
  
La Llei de la Generalitat Valenciana 4/1989, de 26 de juny, va crear l'Institut Valencià de la Joventut, l'objectiu del qual és l'execució i la coordinació de la política de joventut de la Comunitat Valenciana. Entre les funcions atribuïdes a aquesta entitat autònoma figuren, en l'article 3 de l'esmentada llei, la d'impulsar la prestació de serveis a la joventut i la de potenciar el desenvolupament de les activitats de temps lliure juvenil.
  
En virtut de tot això i de conformitat amb les funcions que em confereix l'article 7 de la llei susdita, resolc:
  
Convocar la Campanya de Temps Lliure Juvenil en la modalitat d'oferta concertada per a 1999, d'acord amb les bases incloses en els annexos a aquesta resolució.
  
DISPOSICIONS FINALS
  
Primera
  
Aquesta resolució entrarà en vigor el dia de la seua publicació en el Diari Oficial de la Generalitat Valenciana.
  
Segona
  
Contra aquesta resolució, que posa fi a la via administrativa, es podrà interposar recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir del dia següent al de la seua publicació en el Diari Oficial de la Generalitat Valenciana.
  
València, 23 de novembre de 1998.- El director general de l'Institut Valencià de la Joventut: Chimo Lanuza Ortuño.
  
ANNEX I
  
Bases de la convocatòria de la Campanya de Temps Lliure Juvenil en la modalitat d'oferta concertada per a 1999
  
1. Places oferides
  
L'Institut Valencià de la Joventut (IVAJ) oferta l'ús de les instal·lacions juvenils (campaments, albergs i residències) en les dates i als llocs que tot seguit es relacionen:
  
Codi Instal·lació Dates Places
  
01 Campament Navalón 16-30/06 150
  
 Enguera (València) 01-23/07 300
  
 23-30/07 245
  
 01-08/08 300
  
 08-15/08 245
  
 16-30/08 300
  
02 Campament Costa Bella 01-15/07 200
  
 Guardamar del Segura 16-30/07 145
  
 (Alacant) 01-08/08 35
  
 08-15/08 90
  
03 Campament Jaume I 16-30/06 150
  
 Alcossebre (Castelló) 01-15/07 75
  
 16-23/07 165
  
 24-30/07 220
  
 01-30/08 315
  
04 Campament El Paular
  
 Rascafría (Madrid) 16-30/07 110
  
05 Campament San Juan de Riopar
  
 Riopar (Albacete) 01-30/07 55
  
06 Campament Ezcaray
  
 Ezcaray (La Rioja) 16-30/07 110
  
07 Campament
  
 Orihuela del Tremedal (Terol) 01/07-15/08 50
  
08 A.J. Argentina 16-30/06 50
  
 Benicàssim (Castelló) 16-30/07 50
  
09 J. Mar i Vent
  
 Piles (València) 16-30/06 60
  
10 A.J. Biar
  
 Biar (Alacant) 01-30/08 60
  
11 A.J. Torre de Alborache 16-30/06 60
  
 Alborache (València) 08-15/08 60
  
 23-30/08 60
  
13 A.J. Francesc de Vinatea
  
 Morella (Castelló) 16/06-30/07 60
  
14 R.J. Sant Crist del Mar
  
 Benicarló (Castelló) 01-30/07 70
  
2. Beneficiaris
  
Podran sol·licitar l'ús de les instal·lacions objecte d'aquesta convocatòria, totes les entitats públiques o privades, associacions juvenils, grups de joves i centres escolars que organitzen activitats de temps lliure juvenil sense ànim de lucre.
  
3. Serveis que comprén l'oferta concertada
  
Campaments. Els serveis compresos són els següents:
  
a) Material d'acampada (matalassos, 1 tenda per cada 6 places, 1 tenda model servei per cada 55 places).
  
b) Parament de menjador col·lectiu.
  
c) Servei d'alimentació (inclou desdejuni, dinar, berenar i sopar).
  
d) Servei de socorrisme en les instal·lacions amb piscina.
  
e) Assistència mèdica als campaments de la Comunitat Valenciana.
  
f) Assegurança de responsabilitat civil i d'accidents.
  
Albergs i residències. Els serveis compresos són els següents:
  
a) Allotjament.
  
b) Parament de menjador col·lectiu.
  
c) Servei d'alimentació (inclou desdejuni, dinar, berenar i sopar).
  
d) Serveis de socorrisme en les instal·lacions amb piscina.
  
e) Assegurança de responsabilitat civil i d'accidents.
  
4. Durada dels torns
  
4.1 Els torns tindran una duració d'una o dues setmanes (7 o 14 nits), i podran començar el dies 16 i 23 del mes de juny i els dies 1,8,16 i 23 dels mesos de juliol i agost.
  
4.2 Els torns en els campaments El Paular, Santa María de Buen Aire, San Juan de Riopar, Orihuela del Tremedal i Ezcaray, i en la residència juvenil Sant Crist del Mar seran de dues setmanes, en les dates que s'indiquen al punt 1 d'aquest annex.
  
4.3 Els torns començaran el matí del primer dia indicat i acabaran el matí de l'últim. El primer servei d'alimentació serà el dinar del dia d'incorporació i l'últim, el desdejuni del dia d'eixida.
  
5. Requisits dels grups participants
  
5.1 Podran participar grups que presenten un programa d'activitats que es faran durant la seua permanència a la instal·lació.
  
5.1.1 Cada grup comptarà amb un responsable o director i un equip d'animació adequat a les necessitats i a les característiques del grup. La proporció de monitors respecte al nombre total de participants serà, com a mínim, d'un monitor per cada 15 participants i, com a màxim, d'un monitor per cada 6 participants.
  
5.1.2 La variació en la proporció de monitors indicada en el punt anterior i la participació de monitors en pràctiques, haurà de comptar amb l'autorització expressa de l'IVAJ.
  
5.1.3 El responsable o director del grup romandrà a la instal·lació durant tots els dies de durada de l'activitat del grup. Serà major d'edat i estarà en possessió del certificat de director de centres de vacances, animador juvenil o equivalent, expedit per una escola de formació d'animadors en el temps lliure reconeguda per les comunitats autònomes.
  
5.1.4 Els monitors que formen part de l'equip d'animació hauran d'estar, com a mínim, en possessió del títol de monitor de centres de vacances o de qualsevol altre equivalent, expedit per escoles reconegudes per les comunitats autònomes.
  
5.2. Els participants (exclosos els monitors) tindran edats compreses entre els 7 i els 30 anys, al començament de l'activitat.
  
5.3 Els grups estaran constituïts per un mínim de 15 persones.
  
5.4 Quan participe en l'activitat un centre escolar i hi assistisca amb els seus propis professors, no seran d'obligat compliment els apartats 5.1.3 i 5.1.4 pel que fa a la titulació exigida.
  
6. Sol·licituds
  
6.1 Les sol·licituds es formalitzaran en imprés normalitzat (annex II), que es facilitarà a les seus de l'IVAJ a València, a les unitats territorials d'Alacant i de Castelló, als Espais Joves i a les oficines d'Informació de la Generalitat Valenciana.
  
6.2 Aquestes sol·licituds podran presentar-se a la seu central de l'IVAJ a València i a les unitats territorials d'Alacant i de Castelló, o per qualsevol dels mitjans que estableix l'article 38.4 la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6.3 En el nombre de places sol·licitades, s'inclouran les corresponents als membres de l'equip d'animació.
  
6.4 En els impresos de sol·licitud hauran d'emplenar-se tots els apartats, excepte el D. En cas que algun sol·licitant emplenara la totalitat de les dades requerides, se li remetrà la sol·licitud i disposarà de 10 dies per a completar la informació i esmenar les errades corresponents. Si en el termini indicat no es rebera l'imprés degudamente emplenat, es tindrà per desistida la sol·licitud i s'arxivarà sense cap tràmit més.
  
7. Termini de presentació de sol·licituds
  
7.1 Les associacions juvenils inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana, les associacions de discapacitats legalment reconegudes a la Comunitat Valenciana i els organismes o les associacions que desenvolupen programes de joventut i de serveis socials a la Comunitat Valenciana, podran presentar sol·licituds des de l'endemà de la publicació d'aquesta resolució en el Diari Oficial de la Generalitat Valenciana.
  
7.2 La resta d'organismes, entitats o grups de joves podran presentar sol·licituds a partir del dia 1 de febrer.
  
7.3 S'admetran sol·licituds fins a un mes abans de l'inici d'una activitat.
  
7.4 Si una mateixa entitat, ajuntament, associació o grup desitja desenvolupar activitats en llocs o dates diferents haurà de presentar un imprés de sol·licitud diferent per a cadascuna d'elles.
  
8. Adjudicació i reserva de places
  
8.1 L'adjudicació de places es realitzarà seguint l'ordre de presentació de sol·licituds.
  
8.2 El grup sol·licitant rebrà, per escrit, la confirmació d'adjudicació de places i un imprés de reserva (annex III) i un formulari on haurà de fer constar les dades bancàries. A l'escrit de confirmació hi figurarà un número de reserva, al qual haurà de fer referència en qualsevol comunicació amb l'IVAJ que tinga relació amb aquesta convocatòria.
  
8.3 La reserva caldrà formalitzar-la en el termini de 15 dies naturals des de la recepció de l'escrit. Es considerarà formalitzada amb la recepció, a la seu de l'IVAJ (carrer de l'Hospital, 11. 46187 València), del corresponent imprés degudament emplenat i acompanyat del formulari de dades bancàries i d''una còpia del justificant bancari de l'ingrés de 1.000 pesetes per plaça.
  
8.4 Si dins del termini indicat no es rebera a l'Institut Valencià de la Joventut la documentació esmentada en l'apartat anterior, les places podran adjudicar-se a un altre grup.
  
9. Tarifes
  
9.1 Els preus per a les diverses instal·lacions oferides, per persona i torn, seran els legalment vigents en el moment de formalitzar la reserva.
  
9.2 Els serveis extra realitzats al llarg de l'activitat concertada es facturaran per separat, i s'hauran d'abonar en la instal·lació corresponent.
  
S'entenen per serveis extra els efectuats per persones no incloses en les places adjudicades, o els serveis de desdejuni/dinar/berenar/sopar no inclosos en els dies de durada del torn, segons el que disposa la base quarta d'aquest annex.
  
10. Obligacions dels beneficiaris
  
Els beneficiaris estan sotmesos al compliment de les obligacions següents:
  
10.1 Fer constar, en tot el material imprés que es realitze amb motiu de l'activitat, la col·laboració de l'Institut Valencià de la Joventut.
  
10.2 Efectuar el pagament dels serveis contractats d'acord amb el procediment i els terminis indicats en la base onze d'aquest annex.
  
10.3 Lliurar a la Gerència de la instal·lació, en el moment d'incorporar-s'hi, còpia de l'autorització d'ús temporal expedida per l'IVAJ, juntament amb una llista completa de participants i la fitxa mèdica de cadascun d'ells. Les entitats que s'incorporen a instal·lacions situades a la Comunitat Valenciana, hauran d'aportar, a més, còpia de l'imprés de reserva i dels justificants dels pagaments efectuats.
  
10.4 Abonar els danys i els desperfectes que produïsquen a la instal·lació. Amb aquesta finalitat, cada grup participant, en el moment de la seua incorporació, haurà de lliurar a la gerència de l'instal·lació la quantitat de 500 pessetes per persona, en concepte de fiança. Aquesta quantitat serà tornada, en el seu cas, en finalitzar el torn.
  
10.5 Estendre acta, juntament amb la gerència de la instal·lació, dels serveis prestats, fent-hi constar el nombre d'assistents i el detall dels serveis extra que s'hi hagueren prestat.
  
10.6 Posar a disposició de l'Institut Valencià de la Joventut, en cas de ser requerits per a això, la documentació econòmica relativa a l'activitat.
  
10.7 Complir els requisits que exigeix la normativa vigent en matèria de campaments, albergs i residències, i les normes de règim intern de les instal·lacions.
  
10.8 Constituir els equips d'animació amb el temps suficient perquè puguen elaborar el projecte d'activitat i lliurar-lo a l'Institut Valencià de la Joventut almenys un mes abans de l'inici de l'activitat, juntament amb la relació de l'equip d'animació i la documentació acreditativa que els seus membres complisquen els requisits que estableix el punt 5 d'aquestes bases.
  
11. Procediment de pagament
  
11.1 Tal com indica el punt 8.2, l'IVAJ enviarà als beneficiaris un escrit d'adjudicació provisional i un imprés de reserva de places. Aquest imprés, degudament emplenat, haurà de remetre's a l'IVAJ, juntament amb el justificant de pagament de 1.000 pessetes per plaça, en concepte de reserva, en un termini màxim de 15 dies naturals comptadors des de la recepció de l'escrit.
  
11.2 La quantitat indicada en el paràgraf anterior, es considerarà com a pagament a compte del total del servei. Si el peticionari desistira, perdrà l'import de la bestreta, en concepte d'indemnització.
  
11.3 Una vegada transcorregut el termini de 15 dies naturals sense haver-se complit les condicions esmentades, quedarà desestimada la sol·licitud, i les places s'adjudicaran a unes altres entitats, associacions o centres escolars sol·licitants.
  
11.4 El pagament de la resta de l'import es realitzarà en dos terminis: el primer correspondrà al 30% de l'import total de les places adjudicades ?del qual es restarà la quantitat pagada en concepte de reserva- i el segon, al 70% restant. Els justificants corresponents al primer d'aquests pagaments hauran d'estar en poder de l'IVAJ almenys tres mesos abans de la data d'inici de l'activitat i els corresponents al segon un mes abans d'aquesta data.
  
11.5 En les reserves que es formalitzen amb menys de tres mesos d'antelació sobre la data d'inici de l'activitat, es remetrà a l'IVAJ, junt amb l'imprés de reserva, el justificant del pagament del 30% de l'import total de les places adjudicades.
  
11.6 Tots els justificants de pagament hauran d'indicar el número de reserva, el nom de l'organisme o entitat, el nom de la instal·lació, el nombre de places reservades i els dies d'inici i final de l'activitat.
  
11.7 Rebuts els comprovants del pagament de l'import total de les places adjudicades, l'IVAJ enviarà als beneficiaris l'autorització d'ús temporal de la instal·lació.
  
11.8 Els beneficiaris hauran d'abonar les diferències que puguen sorgir, d'acord amb l'acta de prestació de serveis i liquidació, com també els danys i desperfectes que pogueren ocasionar en les instal·lacions. Si la fiança depositada no és suficient, es farà constar aquest circumstància en l'acta, i l'entitat quedarà obligada a liquidar-ne la diferència, en aquest acte o en el termini màxim de 30 dies.
  
Transcorregut el termini de sis mesos sense que s'haja efectuat el pagament, s'exigiran els deutes pendents mitjançant el procediment administratiu de constrenyiment.
  
12. Anul·lació de reserves
  
12.1 Una vegada formalitzada la reserva, l'anul·lació de la totalitat o d'una part de les places reservades, implicarà la pèrdua de les 1.000 pessetes per plaça anul·lada, depositades en concepte de reserva.
  
12.2 La anul·lació de places es realitzarà sempre per escrit, i s'enviarà a l'IVAJ una sol·licitud en la qual s'indiquen clarament el nom i l'adreça de l'entitat, el nom i el càrrec del seu representant, la instal·lació, el codi i el període reservat i el nombre de places que s'anul·len.
  
12.3 Les anul·lacions que es facen, almenys, tres mesos abans de l'inici de l'activitat, implicaran la devolució per part de l'IVAJ de la totalitat de les quantitats ingressades, llevat de la reserva de 1.000 pessetes per plaça anul·lada.
  
12.4 Les anul·lacions que es produïsquen entres tres mesos i un mes abans del començament de l'activitat, no donaran lloc a la devolució de l'import corresponent al 30% del preu total de l'activitat, llevat de casos de força major suficientment justificats.
  
12.5 No s'acceptarà cap renúncia que es faça amb menys d'un mes abans de l'inici de l'activitat. La no ocupació de la totalitat o de part de les places reservades que no es notifique amb, almenys, un mes d'antelació implicarà el pagament del preu total, llevat de casos de força major suficientment justificats.
  
12.6 Les entitats que renuncien a la totalitat o a part de les places adjudicades en els supòsits indicats en els dos apartats anteriors, i es consideren amb dret a devolució de les quantitats lliurades a compte, hauran de sol·licitar expressament aquesta devolució en el moment de presentar-ne la renúncia, adjuntant-hi la documentació justificativa o trametent-la a l'Institut Valencià de la Joventut en un termini de 15 dies.
  
13. Possibilitat de variació del programa de l'oferta
  
L'Institut Valencià de la Joventut es reserva el dret a modificar el programa de l'oferta concertada, i també a suspendre'n alguna activitat quan, per causa justificada, en siga impossible el normal desenvolupament.
  
En cas de suspensió d'alguna de les activitats previstes quan ja s'haguera produït l'adjudicació, s'oferirà a les entitats, les associacions o els centres escolars afectats la possibilitat d'accedir a una altra instal·lació de característiques semblants o la devolució de les quantitats ingressades a compte.